**TÖÖDE ISELOOMUSTUS JA TINGIMUSED**

Käesolev hange on koostatud eesmärgiga tellida ehitusprojekt ja ehitustööd, mis käsitleks Meremõisa küla, Lääne-Harju vald, Harju maakond paikneva Männimäe ühendustee (2951860) ja Meremõisa rannatee (2951830) rekonstrueerimist ning Puhkeala tee-parkla rajamist.

Tööde teostamine peab olema vastavuses Ehitusseadustikuga. Ehitustöid tuleb teostada lähtudes Tee ehitamise kvaliteedinõuetest (Majandus- ja taristuministri 03.08.2015 määrus nr 101). Tööde vastuvõtmisel lähtutakse RMK metsaparanduse ehitus- ja remonttööde vastuvõttu eeskirjast.

Objektiga on võimalik tutvuda: metsataristuspetsialist Romet Riiman tel: 526 1698, e-post: [romet.riiman@rmk.ee](mailto:romet.riiman@rmk.ee). Objektiga tutvumisel kohapeal ei võeta vastu riigihanget puudutavaid küsimusi ega anta vastuseid. Tekkinud küsimused tuleb esitada riigihangete registri kaudu ja neile vastatakse riigihangete registri kaudu (https://riigihanked.riik.ee ).

Töövõtja annab Tellijale valmis Töö lõplikult **üle hiljemalt 1.10.2025.a.** Ehitusobjekti dokumentide üleandmiseks ja vastuvõtmiseks ning ehitusobjekti kasutuselevõtu dokumentide vormistamiseks on aega kuni 1.11.2025.

Töödele on nõutav teostusgarantii kestvusega 2 aastat arvates kasutuselevõtu akti allkirjastamisest tellija poolt. Tööde teostamise ajaks on nõutav pangagarantii 10 % hankelepingu sõlmimise aluseks olnud eduka pakkumuse maksumusest või sama summa deponeerimine tellija pangakontole.

## HANKE TEHNILINE KIRJELDUS

Hange on koostatud eesmärgiga tellida ehitusprojekt ja ehitustööd, mis käsitleks Meremõisa küla, Lääne-Harju vald, Harju maakond paikneva Männimäe ühendustee (2951860) ja Meremõisa rannatee (2951830) rekonstrueerimist ning Puhkeala tee-parkla rajamist. Ehitusprojekt ja ehitustööd tuleb teostada vastavalt kehtivatele normidele ja standarditele, arvestades kohaliku omavalitsuse ruumilise arengu eesmärke ning liiklusohutuse põhimõtteid.

Käesoleva hanke mahus on allolevad tööd:

1. Geodeetilise alusplaani koostamine töö koostamiseks vajalikus mahus.
2. Vajalike geotehniliste uuringute teostamine. Ehitusuuringute vajaduse määrab projekteerija.
3. Projekti esialgse lahenduse koostamine ja tutvustamine Tellijale.
4. Ehitusprojekti koostamine ja kooskõlastamine ametkondadega ja trasside valdajatega.
5. Ehitusloa taotlemine (riigilõivu tasub tellija).
6. Ehitustööd

Projekti koostamine.

1. Projekteerida tehniliselt optimaalsed ja finantsiliselt mõistlikud lahendused.
2. Mõõdistusala ulatus ja uuringute täpne maht määrata Töövõtjal arvestades Töö eesmärki. Mõõdistusala peab olema tee ehitusprojekti koostamiseks ja olemasoleva situatsiooniga kokku viimiseks vajalikus mahus.
3. Tööde raames uuringute tulemusena sisse viidavaid töömahtude täpsustusi ei loeta täiendavaks tööks ja taoliste muudatustega kaasnevad riskid on Töövõtja riskid.
4. Enne töödega alustamist tuleb taotleda kõik võimalikud tehnilised tingimused, load, litsentsid ja kooskõlastused, mis on vajalikud tööde teostamiseks.
5. Lahenduse kooskõlastamiseks ja selgitamiseks vajalikud vaheetapid täpsustatakse lepingu sõlmimise järgselt.
6. Projekt peab olema kooskõlas vastavate riiklike ja kohalike õigus- ja normatiivdokumentidega.
7. Digitaalsel vormistamisel kasutada järgmisi failiformaate:
   1. Joonised peavad olema esitatud originaalformaadis (tuleb esitada .dwg) ning .pdf kujul;
   2. Tabelite failid vormistada .xlsx ning .pdf kujul;
   3. Tekstifailid vormistada .docx ning .pdf kujul;

**Männimäe ühendustee** rekonstrueerimine. Rekonstrueeritava tee osa pikkus ca 0,03 km, alates riigitee mustkattega mahasõidust kuni Meremõisa rannateeni, olemasolevas laiuses.

Teekatend rajatakse järgmise konstruktsiooniga (ülevalt alla):

* Pinnatud kruuskate (eelpuistega kahekordne pindamine (2xE); fraktsioneeritud killustik, fr. 8/16 mm ja 4/8 mm), h = 2 cm;
* Olemasolev tasandatav ja profileeritav teekeha.

Ristumiskohtadele paigaldatakse liiklusmärgid nr 221 "Anna teed" komplekt koos eelteavitusmärgiga 221+811 ja liiklusmärk nr 644 "Tee nimetus" (2tk). Avalikult teelt rekonstrueeritavale teele liikumisel paigaldatakse tee algusese liiklusmärk nr 341 "Massipiirang" komplekt koos lisateatetahvliga 891b "Välja arvatud RMK loal".

**Meremõisa rannatee** rekonstrueerimine. Rekonstrueeritava osa pikkus ca 0,4 km - tee rekonstrueerimine alates Männimäe ühendusteest kuni Puhkeala teeni. Teekate rekonstrueeritakse olemasolevas laiuses koos möödasõidutaskute rajamisega olemasolevatesse kohtadesse.

Teekatend rajatakse järgmise konstruktsiooniga (ülevalt alla):

* Pinnatud kruuskate (eelpuistega kahekordne pindamine (2xE); fraktsioneeritud killustik, fr. 8/16 mm ja 4/8 mm), h = 2 cm;
* Killustikalus kiilumismeetodil (fr 32/63 mm), h = 10 cm;
* Olemasolev tasandatav ja profileeritav teekeha.

Tee lõppu paigaldatakse edasisõitu keelav läbisõidu keelumärk.

**Puhkeala tee ja parkla** rajamine. Meremõisa rannateelt kuni Puhkeala parkla teeni rekonstrueeritakse olemasolev tee (0,06 km) katte laiusega 4,5 m sama konstruktsiooniga mis Puhkeala tee parkla laiendus.

Puhkeala tee äärde olemasolevale maakaabli trassile rajatakse autode parkimisala mahutavusega vähemalt 60 sõiduautole (mõõtmed ca 12x570m) - pikkus ca 0,63 km täpsemad mõõdud selgitatakse kohapeal projekteerimise käigus.

Tee- ja parklakatend rajatakse järgmise konstruktsiooniga (ülevalt alla):

* Pinnatud kruuskate (eelpuistega kahekordne pindamine (2xE); fraktsioneeritud killustik, fr. 8/16 mm ja 4/8 mm), h = 2 cm;
* Killustikalus kiilumismeetodil (fr 32/63 mm), h = 20 cm;
* Geotekstiil (Deklareeritud tõmbetugevus MD/CMD ≥20 kN/m, 6,0 m lai, mittekootud);
* Olemasolev tasandatav ja profileeritav teekeha.

Parkimisala piiratakse Immutatud puitpiire 200x200mm, postide vahekaugus 2,5 m immutatud puitpiirde postid 150x150mm (koos SBS kattega), posti pikkus 1,3m, kokku rajatava piirde pikkus 1160m.

Puhkeala tee parkla laiendusele paigaldada parkimist korraldavad liiklusmärgid ja tähistada teel parkimiskohad.

Puhkeala tee parklast puhkealale rajada kuus hakkpuiduga kaetud 1,5m laiust jalgrada.

Tee ehitamine projekteerida vastavalt RMK metsateede katendite projekteerimise, ehitamise ja hooldamise juhendile (Versioon 2.1) Transpordiameti „Pindamisjuhis 2023“ (<https://www.transpordiamet.ee/riigiteede-juhendid#katend>).

Muud nõuded:

1. Pakkumuses tuleb arvestada kõikide tööde teostamisega, mis on vajalikud hankedokumentides ja selle lisades kirjeldatud eesmärgi täitmiseks kuni ehitusobjekti ja hankedokumentides kavandatud tööde täieliku valmimiseni ja üleandmiseni Tellijale.
2. Pakkumuses tuleb arvestada ka nende tööde teostamisega, mis ei ole hankedokumentides otseselt kirjeldatud, kuid on vajalikud teostada tulenevalt ehitusobjekti tegelikust olukorrast ja seisundist. Hankija eeldab, et Pakkuja on objekti olemasoleva olukorraga tutvunud ning oma pakkumuses arvestanud kõikide vajalike töödega, tuginedes tööde vajaduse ja hinna määramisel oma professionaalsusele ja sarnaste tööde kogemusele. Pakkumuses tuleb arvestada nende tööde teostamisega, mis ei ole hankedokumentides otseselt kirjeldatud, kuid tulenevad kehtivatest õigusaktidest, tehnilistest normidest, standarditest ja vastavate ametkondade nõuetest. Pakkuja peab arvestama, et eelnimetatud ametkonnad võivad tööde käigus või tööde vastuvõtmisel esitada täiendavaid nõudeid.
3. Töövõtja peab tagama, et ta on täielikult informeeritud ehitusobjekti asukohast, juurdepääsust ja seisukorrast, tehes ise vajalikud uuringuid, mitte piirdudes ainult projektjoonistel näidatud infoga;
4. Töövõtja peab ise korraldama vajalike vahendite ja paigaldiste olemasolu, mis on vajalikud töö teostamiseks;
5. Tööde teostamise perioodil peab Töövõtja hooldama kõiki objekti piires olevaid ning töödega seotud teid, erateid, tööobjekti, varustust, objektiga vahetult külgnevat ala ning vältima ehitusprahi kandumisel väljapoole ehitusobjekti piire;
6. Töövõtja peab enne objektil töödega alustamist fikseerima objektile juurdepääsuteede ja ehitustranspordi liiklemise koridoride seisukorra, külgnevate alade heakorra.
7. Töövõtja peab tagama, et tema liiklusvahendid järgivad väljaspool kindlaksmääratud töömaad kõiki eeskirju ja koormuspiiranguid. Töövõtja peab iga päev puhastama väljaspool tööpiirkonda jäävatelt aladelt kõik maha pudenenud materjalid. Tagada tuleb materjalikoormate katmine transpordi ajaks ning kastide tihedus;
8. Töövõtja peab leidma vajalikud ladustusplatsid ehituseks vajalike materjalide hoidmiseks, ning katma kõik sellega kaasnevad kulud;
9. Pärast tööde lõpetamist, kuid enne üleandmis-vastuvõtmisakti koostamist tuleb kogu objekt ja kõik Töövõtja töödega seotud alad puhastada ja tasandada vastavalt Tellija nõudmistele. Kõik ajutised paigaldised ning materjalide ülejäägid tuleb kõrvaldada ning ehitusobjekt puhastada ja korrastada;
10. Taaskasutatava materjali teisaldamine ja ladustamine lepitakse Tellijaga kokku ehitustööde käigus;
11. Töömaa hooldamise ja haldamisega seotud kulud kogu ehitusperioodi jooksul katab Töövõtja.;
12. Enne kaevetööde alustamist peab Töövõtja taotlema kaevetööde load. Kõikide kaevetööde käigus lõhutavate kommunikatsioonide ja muude rajatiste taastamise kohustus lasub Töövõtjal. Tellija ei võta enne objekti vastu kui kõik lõhutud kommunikatsioonid, maetud kaevud ja kaped jne on korrastatud ja tehnovõrgu valdajatelt saadud sellekohane kirjalik tõend;
13. Töövõtja kannab täielikku vastutust kehtivate liiklus- ja tööohutuseeskirjade täitmise eest ehitusobjektil;
14. Töövõtja peab vormistama kõigi kaetud tööde kohta aktid, mis esitatakse allakirjutamiseks OJV-le. Järgnevat tööd ei tohi alustada enne akti allakirjutamist OJV-e poolt, v.a juhul, kui OJV põhjendamatult (rohkem kui 3 tööpäeva arvates akti saamise päevast) akti allakirjutamisega viivitab;
15. Tellijal või OJV-l on õigus nõuda täiendava kontrolli läbiviimiseks laboratoorsete katsetuste tegemist, milliste eest tasub Töövõtja juhul, kui katsetulemus ei vasta nõuetele;
16. Kontrollproovid killustik- ja liivalusest tuleb Töövõtjal võtta objektil paigaldatud materjalist.
17. Olemasolev haljastus- Töövõtjal tuleb tagada ehitusaegne puutüvede kaitsmine kõikidel ehitusalasse jäävatel puudel;
18. Materjalide tarne- Kõikide tööks vajalike materjalide tarnimine ja ohutu ladustamine on Töövõtja kohustus. Kõiki materjale tuleb ladustada hoolikalt toestatult vastavalt materjali tootjapoolsetele juhistele. Materjalid peavad kuni paigaldamise hetkeni olema kaitstud korrosiooni ja juhuslike vigastuste eest. Kõik paigaldatavad materjalid tuleb enne tarnimist kooskõlastada OJV-e ja Tellijaga.
19. Projektis näidatud tehnosüsteemide ümbertõstmine on Töövõtja kohustus;
20. Ehituse tehnilise dokumentatsiooni pidamine;
21. Ehitusplatsi vastuvõtmise akti koostamine ja ehitamise alustamise teatise esitamine;
22. Nõuded täitedokumentatsioonile on kirjeldatud Majandus- ja 14. veebruari 2020 määrus nr 3 „Ehitamise dokumenteerimisele, ehitusdokumentide säilitamisele ja üleandmisele esitatavad nõuded ning hooldusjuhendile, selle hoidmisele ja üleandmisele esitatavad nõuded“;
23. Teostusmõõdistused tuleb esitada Tellijale;
24. Täitedokumentatsioon peab sisaldama vähemalt: teostusjooniseid, ehitustööde päevikuid, kaetud tööde akte, töökoosolekute protokolle, katsetuste akte, kasutatud materjalide vastavussertifikaate, hooldusjuhendeid, ehituse lõpliku vastuvõtu akti.
25. Ehitusaegsete teabe(info)tahvlite paigaldamine (2tk). Teabetahvlid peavad olema paigaldatud vähemalt 7 päeva enne ehitustööde algust; teabetahvli kujundus ja asukoht peab olema Tellijaga kooskõlastatud. Teabetahvel peab paiknema hästi nähtavas kohas, peab olema pidevalt nähtav ja omama kogu ehitustöö vältel korrektse väljanägemise. Kõigi peamiste protsessis osalejate (Tellija, Töövõtja, OJV) kohta peab olema personaalne info (nimi, amet, telefon), et tagada maksimaalne avatus. Teabetahvel peab sisaldama infot rakendamisaja kohta;
26. Töövõtjal tuleb tagada ehitusobjekti ajutised teed ja piirded;
27. Töövõtjal tuleb tagada töömaa hooldamise ja haldamisega seotud kulud nagu prahi koristus, prügivedu, käimlate tühjendamine jms;
28. Enne ehitustööde üleandmist Tellijale vaadatakse kõik teostatud ehitustööd üle koos, koostatakse ülevaatusest(-test) vastav tabel kus märgitakse puudused ja kõrvaldamise tähtajad. Pärast kõikide puuduste kõrvaldamist Töövõtja poolt, tehakse Tellijale ettepanek ehitustööde vastuvõtmiseks.
29. Ehitusobjektil peab kogu ehituse aja olema tagatud ajakohane ajutine liikluskorraldus vastavalt teostatavatele töödele tuleb paigaldada teedele ajutised liiklusmärgid nr 158 „Teetööd“, nr 331 „Sissesõidu keeld”, nr 552 „Umbtee” ja avalikult kasutatavatel teedel tööde tegemiseks nõutavad liiklusskeemi kohased märgid ning lisaks kõik muud juhtumi põhised vajalikud ajutised liiklusmärgid.
30. NB! Ehitaja peab objekti ehituse käigus tagama ehituses kasutatavate juurdepääsu teede nõuetekohase sõidetavuse, vajadusel teid remontima ja teostama tolmutõrjet ning ehituse lõppedes taastama kasutatud teedel ehituse eelse olukorra.
31. Ehitusobjektile tarnitavad looduslikud ehitusmaterjalid (liiv, kruus, paekivi) võivad pärineda vaid kehtiva kaevandamisloaga kaevandustest. Töövõtja peab esitama hankijale pärast tööde valmimist ja enne objekti üleandmist koos ehitusobjekti dokumentatsiooniga elektrooniliselt töödeldaval vormil aruande, milles näitab ära, millistest kaevandustest ta looduslikke ehitusmaterjale hankis ja millises koguses. Ehitusobjektile tarnitavate looduslike ehitusmaterjalide all ei peeta silmas objektil kohapeal tööde teostamise käigus kaevetööde tulemusel saadavat looduslikku ehitusmaterjali, mida kasutatakse samal objektil kohapeal.

Lisad:

Lisa 1- Metsaparandusobjekti ehitusprojekti lähteülesanne. Objekt: „Merimõisa teed“

Lisa 2- Asendiplaan

Lisa 3- Keskkonnaameti 15.04.2025 infopäringu vastus Laulasmaa maastikukaitsealal Meremõisa telkimisala lähteülesandele

Lisa 4- Keskkonnamõju analüüs